
A Tatárülés-Kunmadarasi földgázmező hidrodinamikai csapdázódási modellje

Munkám során a Berekfürdő térségi aljzat kiemelkedéshez kötődő Tatárülés-kunmadarasi földgázmezőt vizsgáltam. A területen korábban már történt hidrogeológiai célú értelmezés, melyhez most olajhidrogeológiai vizsgálatokat végeztem. A mezőt már az 1950-es évek közepén feltárták és Kunmadaras térségében termelésbe állították. Célom, hogy a mező elhelyezkedését olajhidrogeológiai vizsgálatokkal magyarázzam, és ennek alapján a módszer hatékonyságát alátámasszam.
A munka során az ún. „UVZ” módszert alkalmaztam. Ez a Hubbert által még 1953-ban leírt alapelveket és egyenleteket használja, hogy megállapítsa, hogy különböző geológiai és hidrogeológiai feltételek mellett a felszín alatti környezetekben milyen mértékben halmozódhatnak fel és maradhatnak meg a szénhidrogének. Ez az eljárás hidrodinamikai alapon vizsgálja a szénhidrogén migrációt, előtérbe helyezve a vízáramlás szerepét. A módszer alapelmélete, hogy a szénhidrogének a vízzel együtt mozognak, áramlási irányuk azonban a sűrűségkülönbség miatt eltér. Az eljárás során olyan területeket keresünk, ahol a vizsgált fluidum potenciál értékei minimálisra csökkennek, ugyanis ezek azok a zónák, melyek alkalmasak a szénhidrogének csapdázódására. Ezeket a területeket a rezervoár kőzetekben grafikus módszerrel, az olaj és gáz ekvipotenciálok térképezésével keressük.
A területen két potenciális rezervoár réteg van, az egyik a Szolnoki Formáció, a másik pedig az Algyői Formáción belül, egy lokálisan kimutatott, valószínűleg homoklencsék összekapcsolódásával keletkezett réteg. Ezekből hidraulikus emelkedési magasság adatok rendelkezésünkre állnak, az értelmezés is e két rétegre készül. Az eljárás előnye, hogy viszonylag gyors, és egyszerű. Nem igényel drága kutatásokat, mivel elsősorban csak hidraulikus emelkedési magasság értékekre és egy közelítőleges rezervoár tető térképre van szükség.



